AOT คาดยอดผู้โดยสาร Q4/59 โต 12% เตรียมหารือ AAV สัปดาห์หน้า
AOT คาดยอดผู้โดยสาร Q4/59 โต 12% เตรียมหารือ AAV สัปดาห์หน้าร่วมพัฒนาสนามบินดอนเมือง
18 ส.ค. 2559

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT หรือทอท. เปิดเผยว่า บริษัทคาดว่าในไตรมาส 4/59 (ก.ค.-ก.ย.59) จะมีจำนวนผู้โดยสารเติบโต 12-12.5% จากไตรมาสเดียวกันของปีก่อน โดยยอดผู้โดยสารตั้งแต่ช่วงเดือนต.ค.58 ถึงปัจจุบันเติบโต 12-12.1% ขณะที่ในช่วงเดือนต.ค.59 ก็คาดว่าจะมีจำนวนผู้โดยสารเข้ามาจำนวนมาก เพราะเป็นวันหยุดยาวของจีนในช่วงวันที่ 1-10 ต.ค.
นอกจากนี้ในสัปดาห์หน้าจะนัดหารือร่วมกับกลุ่มแอร์เอเชีย และบริษัท เอเชีย เอวิเอชั่น จำกัด (มหาชน) หรือ AAV เพื่อร่วมพัฒนาสนามบินดอนเมือง หลังจากเมื่อสัปดาห์ที่แล้ว กลุ่มแอร์เอเชียได้ยื่นข้อเสนอดังกล่าวต่อนายสมคิด จาตุศรีพิทักษ์ รองนายกรัฐมนตรี
โดยคณะกรรมการบริษัทได้อนุมัติแผนแม่บทการพัฒนาขยายสนามบินดอนเมืองเมื่อเดือนมี.ค. 59 และเตรียมจะเริ่มต้นพัฒนาโครงการในปีงบประมาณ 60 หรือเริ่มในเดือนต.ค. 59 ซึ่งขณะนี้ได้มีการออกแบบให้สอดคล้องกันระหว่าง Landside และ Airside
ขณะที่กลุ่มแอร์เอเชีย ได้ยื่นข้อเสนอลงทุนก่อสร้างอาคารผู้โดยสาร (Terminal) หลังใหม่ ซึ่งเป็นจุดเดียวที่บริษัทออกแบบจะสร้างเป็นคลังสินค้า หรือ คาร์โก้ ดังนั้น จึงได้ให้ฝ่ายเทคนิคงานก่อสร้างไปพิจารณาทบทวนงานออกแบบว่ามีความเป็นไปได้หรือไม่ ที่จะมีอาคารผู้โดยสารหลังใหม่ ซึ่งคาดว่าจะสรุปได้สัปดาห์หน้า
อย่างไรก็ตามเรื่องดังกล่าวจะไม่ทำให้โครงการพัฒนาขยายสนามบินดอนเมือง ระยะที่ 2 ชะลอออกไป เนื่องจากบริษัทจะเริ่มงานในเดือนต.ค.59 เพื่อปรับปรุงอาคารผู้โดยสารหลังที่ 1 ก่อนและจะทุบตึกร้างข้าง ๆ อาคารผู้โดยสารหลังที่ 1 เพื่อสร้างอาคารจอดรถแทน
“วันนี้ทอท.กลับไปทบทวนแผนแม่บท ดูความเป็นไปได้ ให้ฝ่ายเทคนิคไปดูจะมี Terminal ใหม่ เพิ่ม Capacity”นายนิตินัย กล่าว
ทั้งนี้กลุ่มแอร์เอเชียเตรียมหา Hub เพิ่มเติม โดยมองหาที่ประเทศไทย หรือ อินโดนีเซีย หรือ มาเลเซีย เพราะกลุ่มแอร์เอเชียได้สั่งซื้อเครื่องบินจำนวนมาก